## Pravilnik o obvezatnom atestiranju plinskih uređaja za velike kuhinje i za kampiranje te o uvjetima kojima moraju udovoljavati pravne osobe ovlaštene za atestiranje tih uređaja

### NN 79/1995 (6.10.1995.), Pravilnik o obvezatnom atestiranju plinskih uređaja za velike kuhinje i za kampiranje te o uvjetima kojima moraju udovoljavati pravne osobe ovlaštene za atestiranje tih uređaja

# DRŽAVNI ZAVOD ZA NORMIZACIJU I MJERITELJSTVO

Na temelju članka 40., članka 48. i članka 80. Zakona o standardizaciji
("Narodne novine" br. 53/91, 26/93 i 44/95) i članka 17. Zakona
o sustavu državne uprave ("Narodne novine" br. 75/93) ravnatelj
Državnog zavoda za normizaciju i mjeriteljstvo donosi

## PRAVILNIK

### O OBVEZATNOM ATESTIRANJU PLINSKIH UREĐAJA ZA VELIKE KUHINJE I ZA KAMPIRANJE TE O UVJETIMA KOJIMA MORAJU UDOVOLJAVATI PRAVNE OSOBE OVLAŠTENE ZA ATESTIRANJE TIH UREĐAJA

Članak 1.

Ovim se Pravilnikom propisuje postupak obvezatnog atestiranja plinskih
uređaja na koje se odnosi norma HRN J.G3.020- "Plinski aparati za
velike kuhinje" te plinskih uređaja na koje se odnosi norma HRN M.E6.303
- "Plinski aparati za kampiranje - Tehnički uvjeti" (u daljnjem
tekstu: "plinski uređaji"), kao i uvjeti kojima moraju udovoljavati
pravne osobe ovlaštene za atestiranje plinskih uređaja (u daljnjem tekstu:
"ovlaštene pravne osobe").

Članak 2.

Postupak atestiranja plinskih uređaja provodi se na isti način za plinske
uređaje proizvedene u Republici Hrvatskoj i uvozne plinske uredaje, a obuhvaća:

a) atestiranje tipa uređaja

b) provjeru sukladnosti uređaja s atestiranim tipom.

Pod tipom plinskog uređaja, prema ovom Pravilniku, razumijeva se plinski
uređaj određenog proizvodača s istim tehničko-konstrukcijskim karakteristikama
i za istu namjenu.

Članak 3.

Ispitivanju, radi obvezatnog atestiranja plinskih uređaja, podliježu
sve karakteristike kakvoće plinskih uređaja utvrđene normama iz članka
1. ovog Pravilnika, osim karakteristika pod točkama 4.2.4.3. i 4.2.8.3.
norme HRN J.G3.020.

Članak 4.

Vrijednosti karakteristika kakvoće plinskih uređaja iz članka 3. ovog
Pravilnika utvrđene su normama iz članka 1. ovog Pravilnika.

Članak 5.

Karakteristike kakvoće plinskih uređaja iz članka 3. ovog Pravilnika
ispituju se na način i metodama utvrđenim u normama iz članka 1. ovog Pravilnika.

Članak 6.

Ispitivanju plinskih uređaja u postupku atestiranja iz članka 2. ovog
Pravilnika pristupa se nakon primitka zahtjeva za atestiranje plinskih
uređaja što ga proizvodač, uvoznik ili zastupnik podnosi ovlaštenoj pravnoj
osobi, zajedno s potrebnim prilozima i nakon što ovlaštena pravna osoba
potvrdi, u zapisniku o uzimanju uzorka, da je uzorak koji je uzela od proizvođača,
uvoznika ili zastupnika, ili prispjeli uzorak, prikladan za zahtijevanu
svrhu ispitivanja.

Zahtjev za atestiranje plinskih uređaja sadrži:

1. podatke o podnositelju zahtjeva i proizvodaču ;

2. podatke o uređaju;

3. podatke o mjestu proizvodnje i o mjestu, odnosno načinu uzimanja
uzoraka;

4. električke i druge sheme;

5. crteže plinskog uređaja koji daju jasnu sliku načela gradnje plinskog
uređaja;

6. specifikaciju sastavnih dijelova i materijala;

7. crteže presjeka svih dijelova koji su važni za rad plinskog uredaja,
a koji moraju sadržavati mjere potrebne za ispitivanje plinskog uredaja
;

8. opis plinskog uređaja prema zahtjevima normi iz članka 1. ovog Pravilnika;

9. fotografiju plinskog uređaja formata najmanje 130 x 180 mm ili odgovarajući
prospekt plinskog uređaja:

10. dokaze ili izjave o sukladnosti sastavnih dijelova i materijala
s odgovarajućim normama i propisima;

11. upute za uporabu, priključivanje i održavanje, deklaracije te oznake
potrebne u prometu;

12. podatke o ranije pribavljenom atestu ili drugu odgovarajuću ispravu
izdanu u inozemstvu;

13. potpis odgovorne osobe i žig podnositelja zahtjeva.

Zapisnik o uzimanju uzorka sadrži:

1. svrhu uzimanja uzorka;

2. naziv i sjedište ovlaštene pravne osobe koja uzima uzorak i podatke
o podnositelju zahtjeva za atestiranje;

3. podatke o plinskom uređaju, uzorku i mjestu uzimanja uzorka;

4. podatke o načinu uzimanja uzorka (preuzimanje dostavljenog uzorka
ili uzimanje uzorka od proizvodača, uvoznika ili zastupnika) ;

5. ocjenu prikladnosti uzorka za ispitivanje (u svezi oštećenja, potrebnog
broja jedinica plinskog uređaja i dr.);

6. datum, potpis i žig podnositelja zahtjeva za atestiranje i ovlaštene
pravne osobe.

Članak 7.

Veličina ispitnog uzorka i drugi zahtjevi u svezi s uzimanjem uzorka,
radi provedbe postupka iz članka 2. ovog Pravilnika, utvrđena je u normama
iz članka 1. ovog Pravilnika i ovim Pravilnikom.

Ispitni uzorak sadrži jednu jedinicu plinskog uređaja određenog tipa
ako nije drugačije propisano.

Podnositelj zahtjeva za atestiranje plinskih uređaja dužan je osigurati
ovlaštenoj pravnoj osobi, uzorak radi provjere sukladnosti s atestiranim
tipom.

Nakon provedenog postupka atestiranja ispitani uzorak se vraća podnositelju
zahtjeva za atestiranje, uz odgovarajuće mjere osiguranja uzorka (plomba).

Članak 8.

Izvještaj o ispitivanju plinskog uređaja izdaje ovlaštena pravna osoba
i on sadrži najmanje:

1. podatke o ovlaštenju, naziv i sjedište ovlaštene pravne osobe te
mjesto ispitivanja ako ispitivanje nije obavljeno u sjedištu ovlaštene
pravne osobe;

2. broj i datum izvještaja, broj na svakoj stranici i ukupan broj stranica
izvještaja;

3. podatke o podnositelju zahtjeva i proizvodaču;

4. podatke o plinskom uređaju i oznaku tipa uređaja;

5. podatke o uzorku, mjestu i načinu uzimanja uzorka i datumu kada je
obavljeno ispitivanje;

6. podatke o normama i propisima po kojima je obavljeno ispitivanje
;

7. sva odstupanja, dodaci ili izuzeća u odnosu na norme ili propise
prema kojima se obavlja ispitivanje;

8. rezultate obavljenih ispitivanja koji mogu, ako je potrebno, biti
prikazani tabelarno, grafički i slično;

9. izjavu o mjernoj nesigurnosti (kada je potrebno);

10. potpis ovlaštenog djelatnika i osobe koja upravlja ispitivanjem
i datum sastavljanja izvještaja;

11. izjavu kojom se potvrđuje da se rezultati ispitivanja odnose samo
na ispitane uzorke;

12. žig ovlaštene pravne osobe.

Članak 9.

Ovlaštena pravna osoba izdaje atest za svaki tip plinskog uređaja.

Za skupinu plinskih uređaja obavlja se tipno ispitivanje najopremljenijeg
tipa unutar skupine, a za ostale tipove obavljaju se potrebna dodatna ispitivanja
koja utvrđuje pravna osoba ovlaštena za atestiranje.

Pod skupinom plinskih uređaja, prema ovom Pravilniku, razumijevaju se
tipovi plinskih uređaja određenog proizvodača, s istim tehničko-konstrukcijskim
karakteristikama i za istu namjenu, ali s različitim stupnjem opremljenosti.

Ako sastavni dijelovi i materijali nemaju dokaz o sukladnosti s normama
i drugim propisima, plinski uređaj i njegovi sastavni dijelovi se podvrgavaju
dodatnim ispitivanjima.

Obim i sadržaj dodatnih ispitivanja utvrđuje ovlaštena pravna osoba
ovisno o namjeni, funkciji i očekivanoj trajnosti plinskog uređaja, sastavnih
dijelova i materijala.

Atest za plinske uređaje vrijedi pet godina.

Izmjene konstrukcije ili materijala, mjesta proizvodnje i slično što
može utjecati na kakvoću atestiranog plinskog uređaja, moraju se prijaviti
ovlaštenoj pravnoj osobi koja je izdala atest, radi dodatnog atestiranja
plinskog uređaja.

Članak 10.

Atest, izvještaj o provjeri sukladnosti i izvještaj o ispitivanju izdaje
ovlaštena pravna osoba, na propisanom obrascu u tri primjerka, od kojih
se jedan dostavlja podnositelju zahtjeva za atestiranje, drugi Državnom
zavodu za normizaciju i mjeriteljstvo, a treći zadržava ovlaštena pravna
osoba.

Ovlaštena pravna osoba dužna je čuvati dokumentaciju vezanu uz postupak
atestiranja plinskih uređaja iz članka 2. ovog Pravilnika najmanje tri
godine od dana od kada atest prestaje vrijediti.

Članak 11.

Do utvrđivanja izgleda i načina nanošenja atestnog znaka za plinske
uređaje, koristit će se atestni znak utvrđen "Naredbom o izgledu i
upotrebi atestnog znaka" ("Narodne novine" br. 53/91 i 44/95),
a utvrđuje se i:

1. visina (B) atestnog znaka, koja mora iznositi 5 do 25 mm;

2. dopunska slovna oznaka JG za plinske uređaje za velike kuhinje, odnosno
dopunska slovna oznaka ME za plinske uređaje za kampiranje, koja označuje
skupinu i podskupinu normi kojima pripadaju plinski uređaji;

3. dopunska brojčana dvoznamenkasta oznaka za identifikaciju ovlaštene
pravne osobe koja je izdala atest;

4. da se atestni znak označuje na uređaju;

5. da je slovna i brojčana oznaka iz točke 2. i 3. ovog Pravilnika paralelna
sa vanjskom stranicom atestnog znaka.

Članak 12.

Provjera sukladnosti plinskog uređaja s atestiranim tipom obavlja se
jednom u vremenu za koje vrijedi atest, na trošak nositelja atesta.

Za provjeru sukladnosti ispituju se slijedeće karakteristike kakvoće
plinskog uređaja, koje su propisane normama iz članka 3. ovog Pravilnika
ili ovim Pravilnikom:

1. nepropusnost razdiobe plina;

2. kakvoća izgaranja;

3. toplinsko opterećenje;

4. stabilnost plamena;

5. osiguranje paljenja;

6. točnost i trajnost oznaka i natpisa;

7. sadržaj uputa za uporabu, priključivanje i održavanje;

8. specifikacija sastavnih dijelova i materijala u odnosu na atestirani
tip.

Članak 13.

Za atestiranje plinskih uređaja može se ovlastiti pravna osoba koja,
u pogledu opremljenosti i stručne spreme djelatnika udovoljava slijedećim
uvjetima:

a) raspolaže :

1. opremom i ispitnim plinovima utvrđenim normama navedenim u članku
1. ovog Pravilnika;

2. analizatorima plinova čija pogreška mjerenja ne smije biti veća od
+- 2% ako navedenim normama nije drugačije utvrđeno;

3. mjerilom temperature mjernog područja do 100 stupnjeva C s mogućnošću
očitanja 0,1 stupanj C.

4. mjerilom tlaka s mogućnošću očitanja 10 Pa (0,1 mbar),

5. preciznom vagom mjernog područja većeg od 30 kg ili jednakog 30 kg,
s podjeljkom ljestvice d = 1 g

6. preciznom vagom mjernog područja većeg od 160 g ili jednakog 160
g, s podjeljkom ljestvice d = 1 mg;

7. mjerilom protoka plina s pogreškom mjerenja manjom od +- 0,5% ;

8. mjerilom vremena s pogreškom mjerenja manjom od +- 0,2%

9. instrumentom za mjerenje i registraciju temperature s mjernim područjem
od 0do 350 oC (400 o C), razreda točnosti (I) ili manjeg od (I);

10. mjerilom duljine s mogućnošću očitanja 1 mm;

11. pomičnim mjerilom s mogućnošću očitanja 0,1 mm;

12. mjerilom brzine strujanja zraka s mjernim područjem do 20 m/s, razreda
točnosti 2,5 ili manjeg od 2,5.

b) ima djelatnike za obvezno atestiranje, i to:

1. jednoga VSS, diplomiranog inženjera strojarstva s najmanje pet godina
radnog iskustva na poslovima ispitivanja plinskih uređaja - za upravljanje
poslovima obveznog atestiranja plinskih uređaja ;

2. jednoga VSS, diplomiranog inženjera strojarstva ili fizike s najmanje
tri godine radnog iskustva odnosno jednog VŠS, inženjera odgovarajućeg
tehničkog smjera s najmanje pet godina radnog iskustva na poslovima ispitivanja
plinskih uređaja;

3. jednoga SSS, tehničkog smjera s najmanje tri godine radnog iskustva
na poslovima ispitivanja plinskih uređaja.

Članak 14.

Ovlaštena pravna osoba dužna je provesti postupak atestiranja u roku
od 6 mjeseci od dana uzimanja uzorka za ispitivanje.

Članak 15.

Ovlaštena pravna osoba dužna je čuvati tajnost podataka do kojih dođe
tijekom postupka testiranja.

Članak 16.

Ovaj Pravilnik stupa na snagu osmog dana od dana objave u "Narodnim
novinama".

Klasa: 383-02/95-03/06

Urbroj : 558-04/3-95-1

Zagreb,18. rujna 1995.

Ravnatelj Državnog zavoda za normizaciju i mjeriteljstvo

**dr. Jakša Topić**, v. r.

Pravilnik, NN 79/1995-1336
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)